இவ்வாறாக அறிவியல் ரீதியாக கண்டறிதலை அடுத்த கட்டத்திற்கு கொண்டு சென்றவர் லாப்லாஸ். என்னவொரு கஷ்டம் என்றால் லாப்லாஸ் எழுதியிருக்கும் விதியை முற்றுமாய் ஒருமுறை படிப்பது என்பதே கடினம் என்னும்போது அதை புரிந்துகொள்வது என்பது அதைவிட கடினம். அவர் என்ன சொன்னார் என்றால் இந்த பிரபஞ்சத்தின் எந்த ஒரு பொருளுடைய இடம் மற்றும் அதன் வேகம் இரண்டும் தெரிந்தால் அதைக்கொண்டு அப்பொருளின் கடந்த கால நிலையையோ அல்லது எதிர்காலத்தையோ அறிவியல் ரீதியாக கணிக்கலாம். நெப்போலியன் ஒருமுறை லாப்லாசை கேட்டார், "உங்களுடைய இந்த அமைப்பில் கடவுள் எங்கிருக்கிறார்". லாப்லாஸ் சொன்னார். "எனது ஆராய்ச்சியில் கடவுள் என்ற கருதுகோளிற்கு இடமில்லை.". லாப்லாஸ் கடவுள் இல்லையென்று சொல்லவில்லை. அவர் தம் அறிவியல் ஆராய்ச்சியில் கடவுள் தேவையில்லாமல் இடையில் வந்து தமது அறிவியல் விதிகளை தகர்ப்பதை விரும்பவில்லை. இதுதான் ஒவ்வொரு அறிவியலாளரின் நிலையாகவும் இருக்கும். ஏதோ ஒரு சக்திதான் எல்லாவற்றையும் இயக்குகிறது என்று சொல்லிக்கொண்டு இருந்தால் அறிவியல் விதிகள் அர்த்தமற்றுப்போகும் என்பதால் கடவுள் கையைகட்டிக்கொண்டு சும்மா இருப்பதையே அவர்கள் விரும்புவார்கள்.